ครึ่งวัน  ยอดฝากสลาก ธ.ก.ส. ชุดเกษตรมั่งคั่ง 6 ช่วงที่ 1 ครบ 50,000 ล้านบาท
นายธนารัตน์ งามวลัยรัตน์ ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า จากการที่ ธ.ก.ส. ได้เปิดรับฝาก "สลากออมทรัพย์ ธ.ก.ส. ชุดเกษตรมั่งคั่ง 6" จำนวน 1,000 ล้านหน่วยๆ ละ 100 บาท รวมวงเงิน 100,000 ล้านบาท มีอายุการรับฝาก 3 ปี เมื่อฝากครบกำหนดไถ่ถอนจะได้รับดอกเบี้ยหน่วยละ 0.15 บาท หรือคิดเป็นอัตราดอกเบี้ยร้อยละ 0.05 ต่อปี ลุ้นรางวัลสูงสุด 10 ล้านบาท รวมมูลค่าสูงสุดกว่า 47 ล้านบาทต่อเดือน แบ่งการเปิดรับฝากเป็น 2 ช่วง ได้แก่ ช่วงที่ 1 ตั้งแต่วันที่ 20 สิงหาคม 2564 เป็นต้นไป วงเงินรับฝาก 50,000 ล้านบาท และช่วงที่ 2 วันที่ 18 ตุลาคม 2564 เป็นต้นไป วงเงินรับฝาก 50,000 ล้านบาท สำหรับการรับฝากสลากในช่วงที่ 1 นั้น ได้รับเสียงตอบรับเป็นอย่างดีจากเกษตรกรลูกค้าและประชาชนทั่วไป ทำให้ยอดรับฝากเต็มวงเงินอย่างรวดเร็วภายในระยะเวลาเพียงครึ่งวันเท่านั้น โดยมียอดรับฝากผ่านทางแอปพลิเคชัน ธ.ก.ส. A-Mobile จำนวนกว่า 10,000 ล้านบาท และยอดรับฝากผ่านทางเคาน์เตอร์ธนาคาร จำนวนกว่า 40,000 ล้านบาทเงินทุกบาทที่ฝากไว้ ธ.ก.ส. จะนำไปใช้เป็นทุนสนับสนุนภาคเกษตรกรรมเพื่อพัฒนาและสร้างความเข้มแข็งสู่ธุรกิจชุมชน ซึ่งเป็นฐานรากสำคัญของประเทศ สำหรับผู้ที่สนใจสามารถฝากสลากออมทรัพย์ ธ.ก.ส. ชุดเกษตรมั่งคั่ง 6 ธ.ก.ส. จะเปิดให้บริการรับฝากอีกครั้งในช่วงที่ 2 ตั้งแต่วันที่ 18 ตุลาคม 2564 เป็นต้นไป ณ ธ.ก.ส. ทุกสาขาทั่วประเทศ และเพื่อความสะดวก รวดเร็ว ปฏิบัติตามมาตรการเว้นระยะห่างทางสังคม ธ.ก.ส. ขอเชิญชวนฝากสลากผ่านช่องทางแอปพลิเคชัน ธ.ก.ส. A-Mobile ซึ่งจะช่วยอำนวยความสะดวกไม่ต้องรอคิวใช้บริการที่เคาน์เตอร์สาขาและเข้าใช้งานได้ทุกที่ทุกเวลา